एक नेता की मौत; वाई सिक्योरिटी की मौजूदगी में BJP सांसद को भी पीटा
Bihar Vidhan Sabha March Update; BJP Leaders and Workers March Against Bihar Government सरकार के खिलाफ बिहार विधानसभा मार्च कर रहे बीजेपी नेताओं और कार्यकर्ताओं पर पुलिस ने लाठीचार्ज कर दिया। पुलिस पिटाई में कई नेता और कार्यकर्ता घायल हो गए
सरकार के खिलाफ बिहार विधानसभा मार्च कर रहे बीजेपी नेताओं और कार्यकर्ताओं पर पुलिस ने लाठीचार्ज कर दिया। पुलिस पिटाई में कई नेता और कार्यकर्ता घायल हो गए। वहीं, पूर्व डिप्टी सीएम सुशील मोदी ने दावा किया कि पुलिस की लाठीचार्ज में जहानाबाद के महामंत्री विजय कुमार सिंह की लाठीचार्ज में मौत हो गई। नेता प्रतिपक्ष विजय सिन्हा समेत कई नेता पार्टी कार्यालय पहुंचे। वहां मृतक बीजेपी कार्यकर्ता को श्रद्धांजलि दी गई।
पुलिस ने महाराजगंज सांसद जनार्दन सिग्रीवाल को भी लाठी से पीटा और धक्का दिया। इसमें वह घायल हो गए। उनके सिर और चेहरे पर चोट आई है। जनार्दन सिंह सिग्रीवाल IGIMS के प्राइवेट वार्ड -1 में एडमिट हैं। उनका CT स्कैन हुआ है। ब्रेन नॉर्मल है। सांसद को Y सुरक्षा मिली हुई है। पिटाई के समय उनके सुरक्षाकर्मी भी मौजूद थे।
बीजेपी नेताओं और कार्यकर्ताओं को डाकबंगला चौराहे पर पुलिस ने रोकने की कोशिश की थी। जब वे नहीं माने तो पहले वाटर कैनन से पानी की बौछार की। आंसू गैस के गोले छोड़े। फिर दौड़ा-दौड़ाकर पीटा। बीजेपी कार्यकर्ताओं ने पत्थरबाजी की। पुलिस पर मिर्ची स्प्रे से हमला किया।
आगे पढ़ने से पहले बीजेपी के मार्च और लाठीचार्ज की कुछ तस्वीरें देखिए...
सिर में लगी थी चोट, अस्पताल में मौत
सुशील मोदी ने मीडिया से बात करते हुए कहा कि जहानाबाद के महामंत्री विजय कुमार सिंह को पुलिस ने बुरी तरह से पीटा। उनको नर्सिंग होम में भर्ती कराया गया। सिर में गंभीर चोट थी। उन्हें वहां से गंभीर हालत में पीएमसीएच ले जाया गया, जहां उनकी मौत हो गई। सुशील मोदी ने कहा कि हमारी महिला कार्यकर्ताओं को भी पीटा गया।
11 से अधिक बीजेपी नेता घायल
प्रदर्शन में शामिल भाजपा बिहार प्रदेश अध्यक्ष सम्राट चौधरी और पुलिस के बीच धक्कामुक्की हुई। विधानसभा संयोजक डॉ. संजय मिश्रा को कुर्ता फाड़कर पीटा गया। उन्होंने कहा कि महिलाओं को भी पुलिस ने नहीं छोड़ा। पीएमसीएच में 11 से अधिक घायल नेता और कार्यकर्ता भर्ती हैं। पुलिस ने सम्राट चौधरी समेत कई नेताओं को हिरासत में ले लिया। सभी को बस में भरकर ले गई। बाद में छोड़ दिया। बीजेपी ने सीएम नीतीश कुमार का इस्तीफा मांगा है। कल बीजेपी राजभवन मार्च करेगी।
पुलिस का क्या कहना है...
बीजेपी नेता विजय सिंह के मौत के बाद पुलिस ने अपनी सफाई दी। पटना एसएसपी राजीव मिश्रा ने बताया कि प्रदर्शन करने की अनुमति नहीं थी, लेकिन उसके बावजूद बीजेपी के नेताओं ने वहां प्रदर्शन किया। उन्होंने कहा कि मृतक विजय सिंह की करीब डेढ़ बजे की फुटेज सामने आई है, जिसमें वह बेरिकेट तोड़ते हुए गांधी मैदान से छज्जू बाग की तरफ जाते देखा गया था। मृतक छज्जू बाग में बेहोश पाए गए थे। कुछ लोगों ने मृत समझकर उन्हें तारा हॉस्पिटल पहुंचाया। बाद में स्थिति खराब होने के बाद PMCH रेफर किया गया, जहां इलाज के दौरान उसकी मौत हो गई। उनके शरीर पर बाहरी चोट के निशान नहीं है।
लाठीचार्ज की पूरे घटनाक्रम को 8 पॉइंट्स में पढ़ें...
अब जानिए बीजेपी नेताओं पर लाठीचार्ज पर नेताओं का क्या कहना है...
जेपी नड्डा- भाजपा कार्यकर्ताओं पर पटना में हुआ लाठीचार्ज राज्य सरकार की विफलता और बौखलाहट का नतीजा है। महागठबंधन की सरकार भ्रष्टाचार के क़िले को बचाने के लिए लोकतंत्र पर हमला कर रही है।जिस व्यक्ति पर चार्जशीट हुई है, उसको बचाने के लिए बिहार के मुख्यमंत्री अपनी नैतिकता तक भूल गए हैं।
रविशंकर प्रसाद- पटना में आज भाजपा द्वारा लोकतांत्रिक तरीके से किए जा रहे विधानसभा मार्च के दौरान भाजपा कार्यकर्ता विजय कुमार सिंह जी की मृत्यु नीतीश कुमार जी के पुलिस द्वारा लाठी से पिटाई करके कर दी गई। यह खबर सुन मैं स्तब्ध हूं। क्या शांतिपूर्ण तरीके से जनता की आवाज उठाने के बदले बिहार में मौतें मिलेगी। नीतीश बाबू आप क्या से क्या हो गए नए संगत में। भाजपा कार्यकर्ता विजय कुमार सिंह जी का निधन व्यर्थ नहीं जाएगा यह लठबंधन सरकार के ताबूत में आखिरी कील साबित होगी।
चिराग पासवान-  सत्ता के अहंकार में चूर मुख्यमंत्री जी की पुलिस ने बिहारियों के हक और अधिकार के लिए लड़ रहे भाजपा के निहत्थे कार्यकर्ता की जान ले ली। बिहार में अघोषित आपातकाल नहीं है तो और क्या है? उन्होंने विजय सिंह की दुःखद मृत्यु पर शोक व्यक्त करते हुए कहा कि ईश्वर शोक संतप्त परिजनों को धैर्य और दुख सहने की शक्ति प्रदान करे।
झारखंड के पूर्व मुख्यमंत्री रघुवर दास- बिहार की निकम्मी महाठगबंधन सरकार ने भाजपा के कार्यकर्ता की हत्या का महापाप किया है। उनकी गलती बस इतनी थी कि वे बिहार सरकार के कुशासन के खिलाफ प्रदर्शन में शामिल हुए थे। अंग्रेजी हुकूमत की तरह नीतीश सरकार के बर्बरतापूर्ण लाठीचार्ज में बीजेपी नेता की मृत्यु लोकतंत्र का काला अध्याय बन गया है।
बीजेपी ने 10 लाख नौकरी का मांगा हिसाब
बिहार बीजेपी ने इस कार्यक्रम को लेकर एक प्रेस रिलीज भी जारी किया है। इसमें सरकार से 10 लाख लोगों को नौकरी देने का हिसाब मांगा गया है। प्रेस नोट के जरिए सरकार से सवाल किया गया है कि अभी तक कितनी नियुक्तियां हुईं और कितनी प्रोसेस में हैं।
प्रेस नोट के जरिए पूर्व डिप्टी सीएम सुशील कुमार मोदी ने कहा कि विपक्ष सरकार से लगातार सवाल कर रहा है, लेकिन पिछले तीन दिनों से विधानसभा में सरकार जवाब नहीं दे रही है। उन्होंने कहा कि उल्टे सरकार नियोजित शिक्षकों से परीक्षा देने को कह रही है, जिन्हें 42 हजार रुपए मिल रहे हैं।
बीजेपी नेता का कहना है कि शिक्षकों पर प्रेशर डाला जा रहा है, ताकि वे लोग 28 हजार में नौकरी करें। उन्होंने कहा कि प्रदेश में 5 लाख 70 हजार नियोजित शिक्षक हैं, जिन्हें सरकार वेतन नहीं दे रही। राज्य कर्मी का दर्जा नहीं दे रही। हम लोग सरकार से जवाब मांग रहे, लेकिन सरकार जवाब देना नहीं चाहती।
टैलेंट पर सवाल
मोदी ने आगे कहा कि शिक्षकों को गाली देने का काम सरकार के मंत्री कर रहे हैं। बिहार के शिक्षा मंत्री बच्चों के टैलेंट पर सवाल खड़ा कर रहे हैं। उन्होंने कहा कि आज देश में कहीं चले जाइए बिहार के लोग पढ़ाते नजर आएंगे। आज बिहार की अस्मिता का सवाल है। बिहार को अपमानित करने का काम बिहार के नीतीश कुमार की सरकार ने किया है।
सीएम इतना लाचार हो जाएंगे, सोचा नहीं था
राज्यसभा सांसद सुशील मोदी ने मुख्यमंत्री पर निशाना साधते हुए कहा कि आपके उप मुख्यमंत्री पर आज चार्जशीट दायर हो गया है। एक तरीके से आरोप सिद्ध हो गया है, लेकिन आप बोल नहीं पा रहे हैं।
उन्होंने कहा कि आज सीएम इतने लाचार और कमजोर हो जाएंगे। यह हम लोगों ने कभी नहीं सोचा था। मोदी ने कहा कि हम लोग चाहते हैं कि सीएम अपने उप मुख्यमंत्री से इस्तीफा लें और स्वच्छता का प्रमाण दें। उन्होंने कहा कि बिहार की जनता आपको माफ नहीं करेगी।